Esbjerg Kommune: Fra tid til anden interesserer medierne sig for de folkevalgtes forbrug af skatteydermidler til både rejser, telefoni og kontorindretning - således kom det for en lille månedstid siden frem, hvor meget de 22 ministre i Lars Løkke Rasmussens regering havde brugt på nyindretning af deres kontorer.

Helt præcis lød det samlede beløb på mindst 1.616.791,02 kroner inklusive moms, men tre ministre tegnede sig for tilsammen lidt over én million kroner af de samlede udgifter.

Et noget anderledes forbrug har Esbjerg Kommunes borgmester, Jesper Frost Rasmussen (V), haft til nyindretning af kontoret efter sin forgænger, borgmester Johnny Søtrup (V). Helt præcis 599 kroner inklusive moms, lyder regningen på, og den dækker over tre alurammer med Esbjerg-motiver, der er blevet sat op på væggen bag borgmesterens skrivebord.

Med til historien hører dog, at Johnny Søtrup i 2012 skiftede nogle møbler ud med nye - herunder en kontorstol, et par lamper, et mødebord med stole samt investerede i en ny reol. Den samlede pris var dengang små 120.000 kroner.

- Men jeg tror heller ikke, der var gjort noget ved det kontor, siden Johnny Søtrup tiltrådte 1. januar 1994, siger Jesper Frost Rasmussen.

Skrivebordet er i øvrigt stadig det samme - det hører med til rådhuset og er bygget af en snedker samme år som rådhuset, nemlig 1970, da Henning Rasmussen (S) sad i borgmesterstolen.